ჯიმი კონორსი
ჯეიმზ სკოტ კონორსი (ინგლ. James Scott Connors; დ. 2 სექტემბერი, 1952, სანტა-ბარბარა, კალიფორნია, აშშ) — ამერიკელი ყოფილი პროფესიონალი ჩოგბურთელი, მსოფლიოს ყოფილი პირველი ჩოგანი. აღიარებულია ერთ-ერთ საუკეთესო ჩოგბურთელად ისტორიაში. კონორსს ერთეულთა თანრიგში მოგებული აქვს 8 დიდი სლემის ტურნირი – 5 აშშ-ის ღია პირველობა, 2 უიმბლდონი და 1 ავსტრალიის ღია პირველობა. მან ერთხელ მოიგო წლის შემაჯამებელი ტურნირი. ჯამში მას ATP-ის 109 ტიტული აქვს ერთეულებში მოგებული, რაც არის ყველა დროის რეკორდი მამაკაცთა ჩოგბურთში. ამერიკელს ასევე ორი მნიშვნელოვანი რეკორდი აქვს – ყველაზე მეტი ჩატარებული მატჩი ATP-ის ისტორიაში და ყველაზე მეტი მოგებული. კონორსი 268 კვირის განმავლობაში იკავებდა ერთეულთა რეიტინგში პირველ ადგილს. 1974 წლიდან 1977 წლამდე, იგი ზედიზედ 160 კვირის განმავლობაში ლიდერობდა რეიტინგში, რაც 2007 წლამდე რეკორდი იყო. ჯიმი კონორსს ასევე ორი დიდი სლემის ტურნირი აქვს წყვილთა თანრიგში მოგებული – 1 უიმბლდონი და 1 აშშ-ის ღია პირველობა. სანაკრებო დონეზე აშშ-ის ნაკრებთან ერთად, მან ერთხელ მოიგო დეივისის თასი. 1998 წელს, იგი საერთაშორისო ჩოგბურთის დიდების დარბაზში შეიყვანეს.